DA Den Europæiske Unions Tidende C 39/32

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2009/C 39/10)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»HAJDÚSÁGI TORMA«

EF-Nr.: HU-PDO-005-0391-21.10.2004

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Földművelésügyi és Vidékfejlesztési Minisztérium – Élelmiszerlánc-elemzési Főosztály Adresse: Kossuth Lajos tér 11. H-1055 Budapest Tlf. (36-1) 301 44 19 Fax (36-1) 301 48 08 E-mail: zobore@fvm.hu

2. Ansøgende sammenslutning:

Navn: Hajdúsági Torma Termékpálya Bizottság (Hajdúsági TOTEB) (Horseradish Product Line Committee) Adresse: Diószegi út H-4002 Debrecen Tlf. (36-52) 412 919 Fax (36-52) 442 545 E-mail: parmen@parmen.hu Sammensætning: Producent/Forarbejdningsvirksomhed ( X ) Andet ( X )

3. Produktets art:

Kategori 1.6 — Frugt, grøntsager og korn, fersk eller forarbejdet

4. Specifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn: »Hajdúsági torma«

4.2. Beskrivelse: De planter, der må bære den beskyttede oprindelsesbetegnelse »Hajdúsági torma«, er rødderne af de regionale arter af »Armoracia rusticana« (syn. A. lapathifolia), der er forædlet i Hajdúság-regionen gennem opformering af rodstykker/stiklinger. Den del af planten, der anvendes til konsum, er roden (rodstokken), som udvikles gennem væksten af foregående års siderødder, der opformeres. Der forløber omkring 180 dage mellem plantning og høst. De peberrodsarter, der dyrkes i Hajdúság-regionen, har særlige kendetegn som f.eks. de kraftige, mørkegrønne og saftige blade på rodens hoved, den lige, cylindriske og lysebrune rodstok og det benhvide rodkød. Smagen er aldrig træet, og det forholdsvise lave indhold af allylisothiocyanat giver den karakteristiske stærke smag, der i lighed med den ædel-milde peberfrugt også kaldes »ædel-stærk«.

Som følge af de standardiserede dyrkningsmetoder (plantning i kamme), der er blevet udviklet i Hajdúság-produktionsområdet, fremstår Hajdúsági torma som et salgsprodukt med ensartet udseende.

På rodstykket er der en 3-4 cm lang vækst, som kaldes »hovedet«. Det har en cylindrisk form med et tværmål på 1,5-5 cm og en længde på 20-35 cm. Kamdyrkningsmetoden, der er blevet udviklet over årtier, adskiller sig fra den mekaniserede, skrå plantemetode, som anvendes i andre områder af Europa. Hajdúsági torma kan derfor i sit udseende klart skelnes fra andre peberrodsarter, som produceres med andre dyrkningsmetoder.

Peberrod, der er dyrket i Hajdúság-regionen, har et tørstofindhold på 30-32 %. Tørret revet peberrod indeholder følgende mængde af de vigtigste mineraler: (g/kg) P: 2,1; K: 25,3; S: 7,7; Ca: 5,9; Mg: 3,1. Den indeholder også (udtrykt i vægtprocent): 3,68 råfibre, 0,34 råfedt, 2,2 råaske, 1,08 sukker, 7,63 stivelse og 3,77 N. Peberrodens indhold af glukose/fruktose/sukrose er på 11,8 %, og dens gennemsnitlige indhold af sennepsolie (allylisothiocyanat) er på 14,4 g/kg. Indholdet af vitamin C viser store udsving (26-150 mg/100 g) og afhænger navnlig af vejrforholdene i regionen, og om planten hører til den nordlige eller sydlige sort.

4.3. Geografisk område: Hajdúsági torma dyrkes i et klart afgrænset og sammenhængende område i Hajdú-Bihar amt. Det drejer sig om produktionsområdet Hajdúság, der omfatter følgende kommuner: Debrecen (Debrecen-Haláp, Debrecen-Bánk), Létavértes, Újléta, Kokad, Álmosd, Bagamér, Vámospércs, Hosszúpályi, Monostorpályi, Nyírábrány, Nyíracsád, Nyírmártonfalva og Nyíradony.

4.4. Bevis for oprindelse: Hajdúsági TOTEB varetager koordineringen af producenternes og forhandlernes interesser. Organisationen har udviklet en kreds af ekspertproducenter og kan derved opfylde markedets krav til både kvalitet og kvantitet. Gennem en effektiv kontrol med producenterne kan den sikre, at de dyrker et ensartet produkt.

Producenterne fører en produktionsjournal i hele produktionsforløbet.

Følgende oplysninger skal anføres i produktionsjournalen:

producentens navn og identifikationsdata

produktionssted (matrikelnummer, areal osv.)

navnet på den foregående afgrøde

den producerede art (hvis den kendes)

tidspunkter for beplantning og høst

kontroldatoer

medlemskab af et forhandlerfirma

den afsatte mængde, forhandler eller køber.

Forhandlerne skal føre ajourførte journaler over modtagne mængder peberrod, så at det er muligt at spore og identificere de markedsførte mængder peberrod (gennem producentens navn og identifikationsnummer). Disse oplysninger skal meddeles de for kontrollen ansvarlige personer.

Peberrod sælges i emballager, der angiver forhandlerens identifikation og hver vares identifikationsnummer.

Hvis en producent eller distributør anmoder herom, vil Hajdúsági-TOTEB gennemgå producentens produktionsproces. Hvis betingelserne er opfyldt, vil produktet blive mærket »Kvalitet kontrolleret af Produktudvalget for Hajdúsági peberrod«. Mærkningen er baseret på det kvalitetskontrolsystem, der tilrettelægges og gennemføres af Hajdúsági-TOTEB og omfatter grundige undersøgelser (fysiske, kemiske og mikrobiologiske) på grundlag af stikprøver og i samarbejde med amtets plante- og jordbundsværn.

Hajdúsági-TOTEB deltager i kontrollen af overholdelsen af forordningerne om brugen af geografiske varebetegnelser og den retmæssige brug af oprindelsesbetegnelser.

4.5. Produktionsmetode: Hajdúsági torma er et helt specielt produkt på grund af den særlige kamplantemetode. Jorden tilføres næringsstoffer og vendes til en dybde af 50-60 cm, hvorefter der afhængigt af jordens karakter anlægges 30-40 cm brede kamme med en indbyrdes afstand på 90-100 cm, idet der benyttes en rotorkultivator eller en hyppeplov. Kammene kompakteres ved hjælp af særlige valser.

Opformeringsmaterialet plantes i de således tilberedte kamme. Materialet (rodstykker/stiklinger) er lige stykker af sunde rødder af en længde på 25-30 cm og et tværmål på 5-10 mm, som er fri for siderødder, afskåret i begge ender og udvalgt blandt sideskuddene fra det foregående års produkter.

Stiklingerne indsamles om foråret eller efteråret, de udvælges og rengøres omhyggeligt, den spirende ende mærkes, de skæres til og anbringes i vækstkasser med 100-200 styk.

Stiklingerne udplantes i en periode fra de sidste ti dage af marts til slutningen af maj. Stiklingerne plantes manuelt ved hjælp af et særligt udformet plantejern, og stiklingerne anbringes lodret i jorden 3-4 cm under overfladen med den spirende ende opad. Det tilplantede areal beskyttes mod ukrudt ved hjælp af kemikalier.

Efter 3-4 ugers vækst bryder spirerne gennem jordoverfladen, og der sker en udvælgelse af spirerne. På dette tidspunkt frilægges stiklingerne (ned til en dybde af 4-5 cm) i kammene. Af de 1 til 5 nye spirer fra stiklingen udvælges den mest kraftige, og de øvrige spirer fjernes sammen med eventuelle sideskud. Hver plante vil således gro med ét hoved, og den nederste del af stiklingen vil vokse lodret, hvad der er karakteristisk for regionen.

I resten af vækstperioden behandles og beskyttes planterne omhyggeligt mod skadegørere og sygdomme.

Produkter af passende kvalitet og kvantitet kan kun opnås gennem kunstvanding, og avlerne kan selv vælge, hvilken metode (fra oversvømmelse til drypvanding) de ønsker at benytte.

Høsten begynder i midten af oktober og slutter sædvanligvis, når den første frost sætter ind. I nogle tilfælde høstes peberrod af den ene eller anden grund ikke i efteråret, men det er ikke noget problem, da planten overvintrer og høstes i foråret, uden at det medfører frostskader eller kvalitetstab.

Høsten omfatter følgende: efter fjernelse af blade afskæres pæleroden i en dybde af 50-60 cm under kamtoppen, idet der benyttes et U-formet redskab, som er hægtet på en traktor. Efter overskæring trækkes rødderne op ved håndkraft, og de ligger til tørring i et par dage.

Derefter tilberedes det handelsprodukt, der er ønsket af køberen. Rødderne renses for jord og snavs, bladene fjernes og de rødder, der skal anvendes til formeringsmateriale, indsamles. Kun peberrod, der er dækket med mindre end 5 % jord, kan leveres til samlestationen.

Hajdúsági torma sorteres og modtages fra leverandørerne efter følgende kvalitetskriterier. Det bemærkes, at de forskellige kvalitetsklasser har det samme næringsindhold, kun produktets udseende kan variere. Peberrod i klasse I anvendes udelukkende til frisk konsum, mens de øvrige klasser bruges som råvarer til industriel forarbejdning.

Klasse I.: Peberrodens overflade er glat, cylindrisk og fri for siderødder. Roden er intakt og sund, mere end 20 cm lang og 25 mm i tværmål. Den må ikke være udtørret, og den skal være fri for insektskader og revner. Siderødder skal være brækket af. Rester af bladstænglen skal være skåret af med den mindst mulige beskadigelse af selve peberroden. Klasse II.: Samme parametre som for varer i klasse I bortset fra tværmålet på midten, som er på over 20 mm. Klasse III.: Denne klasse omfatter rødder af en længde på over 15 cm og 15 mm i tværmål, på hvilke der kan ses tydelige tegn efter afskæring af rødder, eller som er lettere beskadiget af revner eller insekter. Klasse IV.: Dårligt udviklede rodstokke og tykkere pælerødder. Der må ikke være rådpletter, de er 10 cm lange og har et tværmål på mindst 10 mm. Beskåret kvalitet: En mængde peberrod i klasse I og II, hvor pletter forårsaget af »svampe, råd eller insektbid« er blevet skåret væk. Den andel, der er skåret væk, må ikke udgøre mere end 1/3 af peberrodens samlede overflade: Rodstokkens længde er på over 17 cm og største tværmål er over 20 mm. Rodkvalitet: Længde og tværmål er uden betydning, roden skal være fri for fremmedlegemer, mug og rådpletter.

Hajdúsági torma pakkes efter købers ønske i netposer eller perforerede plastposer. Før jule- og påskeferierne sælges peberrod efter forbrugernes ønsker også stykvis i krympefolie.

4.6. Tilknytning: Historisk tilknytning: Peberroden blev bragt til Karpater-bækkenet af de gamle magyarstammer, og den lokale peberrod var hybrider af vilde arter. Optegnelser om produktionen går tilbage til det 17. århundrede. Peberrod ankom formentlig til Hajdúság-regionen i begyndelsen af det 19. århundrede. Produktionen af peberrod i denne region tog til i slutningen af 1800-tallet og begyndelsen af 1900-tallet. Før århundredskiftet havde næsten alle haver i Hajdúság-regionen en vis mængde peberrod som flerårig afgrøde. Efter århundredskiftet i begyndelsen af 1920'erne bestilte Gábor Szilágyi, der var vinmarksbestyrer på Bagamér i Várad-kapitlet, en mængde »smagfuld og ædel« peberrod fra Østrig, akklimatiserede den og udbredte den i årenes løb gennem omhyggelig forædling. Regionens landsbyer begyndte også at dyrke peberrod, og produktionen af peberrod i denne region blev således udviklet i løbet af 1940'erne og 1950'erne.

Naturlige faktorer: Peberrod foretrækker lavtliggende arealer med fugtig atmosfære og giver rigtig gode udbytter i løs jord med humus, næringsstoffer og god dræning. Af alle disse miljøfaktorer er plantens jordbundskrav de vigtigste. Jo løsere jorden er, jo mere lige og regelmæssig udvikler roden sig. Den løse struktur, lufttilførslen og dræningen af den sandholdige alluvialengjord og den sumpede engjord i Hajdúság-produktionsområdet egner sig fortrinligt til dyrkning af Hajdúsági torma. Når de afskårne rodstykker fortsætter med at gro nedad og har passeret bunden af kammen, kan de frit gro ned i den løse jord uden at støde på hindringer. Den lodrette vækst stopper derfor ikke, og rodstænglen vil altid være lige og aldrig afstumpet eller tvedelt. Humuslaget i alluvialengjorden er 100-110 cm dybt, lys i farven, humusværdien er 1,5 %, og det rindende grundvand under humuslaget ligger i en dybde af 120-140 cm under overfladen. Peberrod kan plantes tidligere i en sådan jordbund, og jorden vil aldrig være uden luft, selv ikke i tilfælde af fugtigt vejr. Humuslaget i den sumpede engjord er 40-60 cm tykt, mørkt i farven og med en humusværdi på mellem 1,5 og 2 %. Det rindende grundvand ligger lige under humuslaget. Sådanne arealer giver også gode udbytter i de mere tørre år. Det forklarer hvorfor, at jorden, selv dengang da kunstvanding ikke var til rådighed, gav udbytte — når vejret var regnfuldt, på alluvialengjorden, og når vækstsæsonen var tør, på den sumpede engjord. Disse omstændigheder har bidraget til, at der er blevet dyrket peberrod i Hajdúság-peberrodsområdet i næsten hundrede år.

De let bølgende sletter med mindre skovområder kaster en såkaldt »vandrende skygge« hen over afgrøden og beskytter den derved mod det stærke solskin og forhindrer, at der dannes for meget sennepsolie. Som følge heraf har Hajdúsági torma altid en stærk, men ikke voldsomt stærk smag.

Menneskelige faktorer: Plantning i kamme er en speciel metode, der er typisk for området omkring Debrecen. Ved at anbringe stiklinger i kamme sikres det, at rodstokkene bliver lige. Denne fremgangsmåde er resultatet af næsten et hundrede års »overvejelser«. Påvirket af de lokale forhold har dyrkerne altid bestræbt sig på at udvikle nye metoder til at begrænse og erstatte det hårde håndarbejde i forbindelse med peberrodsdyrkning med heste eller maskiner. Ifølge pionererne inden for peberrodsdyrkning blev jorden vendt i en dybde af 80-100 cm, hvilket ikke har været noget let arbejde i århundrets første årtier. Plove til at anlægge kamme og trække stænglerne op af jorden fandtes ikke på markedet. De blev specialbygget af lokale smede. Gennem udvikling og forbedring af produktionsmetoderne er Hajdúsági torma blevet et enestående produkt, som er videreført og forfinet fra generation til generation. Lokale arter er blevet udviklet gennem fortsat og bevidst forædling og opformering af stiklinger, der sammen med de eksisterende klima- og jordbundsforhold giver gode udbytter og kvaliteter med det bedst mulige næringsindhold.

4.7. Kontrolorgan: Mezőgazdasági Szakigazgatási Hivatal (Landbrugskontor) er udpeget til at være kontrolorgan for frugt og grøntsager.

4.8. Mærkning:

— »Hajdúsági torma«

— »Beskyttet oprindelsesbetegnelse« eller forkortelsen BOB

— forhandlerens navn

— varens identifikationsnummer, og hvis Hajdúsági-TOTEB gennemfører en undersøgelse:

— »Hajdúsági Torma Termékpálya Bizottság által ellenőrzött minőség« (»Kvalitet kontrolleret af Produktudvalget for Hajdúsági peberrod«).

Hvad netposer angår, emballeres varer i klasse I, II, III og IV i henholdsvis grønne, røde, gule og grønne poser. Varer af beskåret kvalitet pakkes i gule poser, mens varer af rodkvalitet kan pakkes i poser af enhver farve.

(1) EUT L 93 af 31.3.2006, s. 12.